Številka: 35105-25/2022-2550-54

Datum: 24. 4. 2023

Dato: 25\_22 litostroj jug dgd p1

Ministrstvo za naravne vire in prostor izdaja na podlagi 38.a člena Zakona o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, [189/21](http://www.uradni-list.si/1/objava.jsp?sop=2021-01-3724), [153/22](http://www.uradni-list.si/1/objava.jsp?sop=2022-01-3795) in [18/23](http://www.uradni-list.si/1/objava.jsp?sop=2023-01-0348)) in drugega odstavka 7. člena Gradbenega zakona (Uradni list RS, št. 61/17, 72/17 – popr., 65/20, 15/21 – ZDUOP in 199/21 – GZ-1, v nadaljevanju GZ) v integralnem postopku izdaje gradbenega dovoljenja za gradnjo objekta z vplivi na okolje Litostroj jug, uvedenem na zahtevo investitorja D.S.U. družbe za svetovanje in upravljanje d.o.o., Dunajska cesta 160, 1000 Ljubljana, ki ga po pooblastilu zastopa PLAN B d.o.o., Gregorčičeva 21/b, 2000 Maribor, naslednje

GRADBENO DOVOLJENJE

1. Investitorju **D.S.U. družbe za svetovanje in upravljanje d.o.o., Dunajska cesta 160, 1000 Ljubljana**, se v integralnem postopku izda gradbeno dovoljenje za gradnjo objekta z vplivi na okolje **Litostroj jug,** na zemljiščih parc. št. 1991/225 in 1991/229, obe k.o. 1739 Zgornja Šiška.
2. Gradnja po tem gradbenem dovoljenju obsega objekte v prostorskih enotah P1 in C8 s pripadajočimi infrastrukturnimi ureditvami:

#  Stavba, objekt K1 - podzemna parkirišča

|  |  |
| --- | --- |
| * kratek opis objekta
 | Tri podzemne etaže namenjene parkiranju, delno pa tudi tehničnim prostorom, spremljevalnemu programu nadzemnih objektov ter dostopom. |
| * parcelna številka
 | 1991/225, 1991/229, |
| * katastrska občina
 | Zgornja Šiška |
| * vrsta gradnje
 | novogradnja - novozgrajen objekt  |
| * zahtevnost objekta
 | zahteven  |
| * klasifikacija po CC-SI
 | 12420 Garažne stavbe |
| * del 1 - klasifikacija po CC-SI
 | 12420 Garažne stavbe | delež | 71% |
| * del 2 - klasifikacija po CC-SI
 | 12520 Rezervoarji, silosi in skladiščne stavbe | delež | 22% |
| * del 3 - klasifikacija po CC-SI
 | 12740 Druge stavbe, ki niso uvrščene drugje | delež | 3% |
| * del 4 - klasifikacija po CC-SI
 | 12112 Gostilne, restavracije in točilnice | delež | 4% |
| * zunanje mere na stiku z zemljiščem (maksimalna širina x dolžina, premer ali podobno)
 | 155,7 x 100,9m |
| * najvišja višinska kota (n. v.)
 | 305,1 |
| * višinska kota pritličja (n. v.)
 | 305,1 |
| * najnižja višinska kota - kota tlaka najnižje etaže (n. v.)
 | 293,9 |
| * višina (največja razdalja od kote tlaka najnižje etaže do vrha stavbe do najvišje višinske kote)
 | 11,2 m |
| * uporabna površina za stanovanja in poslovne dejavnosti (stavbe)
 | 25.629,1 m2 |
| * bruto tlorisna površina (stavbe)
 | 39.124,0 m2 |
| * bruto prostornina (stavbe)
 | 106.594,0 m3 |
| * etažnost
 | K1, K2, K3 |
| * število parkirnih mest
 | 469 |
| * oblika strehe
 | ravna |

# Stavba, objekt A1

|  |  |
| --- | --- |
| * kratek opis objekta
 | Objekt s pretežno pisarniško vsebino, ki predstavlja višinsko dominanto v prostoru. S K1 se povezuje preko vertikalnih komunikacij v jedrih. Konstrukcija objektov je armiranobetonska. Stolpnica je po prostorskem aktu tlorisno oblikovana kot elipsa z jedrom v sredini. V nižjih etažah se na gabarit stolpnice priključuje objekt B1. |
| * parcelna številka
 | 1991/225 |
| * katastrska občina
 | Zgornja Šiška |
| * vrsta gradnje
 | novogradnja - novozgrajen objekt  |
| * zahtevnost objekta
 | zahteven |
| * klasifikacija po CC-SI
 | 12201 Stavbe javne uprave |
| * del 1 - klasifikacija po CC-SI
 | 12201 Stavbe javne uprave | delež | 100% |
| * zunanje mere na stiku z zemljiščem (maksimalna širina x dolžina, premer ali podobno)
 | 48,4 x 28,4m |
| * najvišja višinska kota (n. v.)
 | 375,1 |
| * višinska kota pritličja (n. v.)
 | 305,1 |
| * najnižja višinska kota - kota tlaka najnižje etaže (n. v.)
 | 305,1 |
| * višina (največja razdalja od kote tlaka najnižje etaže do vrha stavbe do najvišje višinske kote)
 | 70,0 m |
| * zazidana površina (m2)
 | 1.029,0 m2 |
| * uporabna površina za stanovanja in poslovne dejavnosti (stavbe)
 | 15.680,0 m2 |
| * bruto tlorisna površina (stavbe)
 | 19.476,0 m2 |
| * bruto prostornina (stavbe)
 | 70.368,2 m3 |
| * etažnost
 | P+17+tehnična etaža  |
| * oblika strehe
 | ravna |

# Stavba, objekt B1

|  |  |
| --- | --- |
| * kratek opis objekta
 | Objekt s pretežno pisarniško vsebino. Nizka lamelna stavba s komunikacijami in spremljevalnim programom v sredini ter pisarnami po obodu. Objekt se z eno stranico drži objekta A1. |
| * parcelna številka
 | 1991/225 |
| * katastrska občina
 | Zgornja Šiška  |
| * vrsta gradnje
 | novogradnja - novozgrajen objekt  |
| * zahtevnost objekta
 | zahteven |
| * klasifikacija po CC-SI
 | 12201 Stavbe javne uprave |
| * del 1 - klasifikacija po CC-SI
 | 12201 Stavbe javne uprave | delež | 100% |
| * zunanje mere na stiku z zemljiščem (maksimalna širina x dolžina, premer ali podobno)
 | 71,3 x 28,8m |
| * najvišja višinska kota (n. v.)
 | 318,1 |
| * višinska kota pritličja (n. v.)
 | 305,1 |
| * najnižja višinska kota - kota tlaka najnižje etaže (n. v.)
 | 305,1 |
| * višina (največja razdalja od kote tlaka najnižje etaže do vrha stavbe do najvišje višinske kote)
 | 13,0 m |
| * zazidana površina (m2)
 | 1.475,0 m2 |
| * uporabna površina za stanovanja in poslovne dejavnosti (stavbe)
 | 3.805,0 m2 |
| * bruto tlorisna površina (stavbe)
 | 4.767,0 m2 |
| * bruto prostornina (stavbe)
 | 17.530,4 m3 |
| * etažnost
 | P+2+tehnična etaža  |
| * oblika strehe
 | ravna |

# Stavba, objekt C1

|  |  |
| --- | --- |
| * kratek opis objekta
 | Objekt s pretežno pisarniško vsebino. Lamelna stavba s komunikacijami in spremljevalnim programom v sredini ter pisarnami po obodu. Vertikalne komunikacije potekajo po dveh stopniščnih jedrih. |
| * parcelna številka
 | 1991/225 |
| * katastrska občina
 | Zgornja Šiška |
| * vrsta gradnje
 | novogradnja - novozgrajen objekt  |
| * zahtevnost objekta
 | zahteven |
| * klasifikacija po CC-SI
 | 12201 Stavbe javne uprave |
| * del 1 - klasifikacija po CC-SI
 | 12201 Stavbe javne uprave | delež | 100% |
| * zunanje mere na stiku z zemljiščem (maksimalna širina x dolžina, premer ali podobno)
 | 72,0 x 21,4m |
| * najvišja višinska kota (n. v.)
 | 328,1 |
| * višinska kota pritličja (n. v.)
 | 305,1 |
| * najnižja višinska kota - kota tlaka najnižje etaže (n. v.)
 | 305,1 |
| * višina (največja razdalja od kote tlaka najnižje etaže do vrha stavbe do najvišje višinske kote)
 | 23,0 m |
| * zazidana površina (m2)
 | 1.352,8 m2 |
| * uporabna površina za stanovanja in poslovne dejavnosti (stavbe)
 | 6.652,0 m2 |
| * bruto tlorisna površina (stavbe)
 | 9.372,0 m2 |
| * bruto prostornina (stavbe)
 | 34.848,0 m3 |
| * etažnost
 | P+5+tehnična etaža  |
| * oblika strehe
 | ravna |

# Zunanja ureditev

* postavitev vratarnice na S delu območja,
* postavitev transformatorske postaje na SV delu območja,
* ureditev interne dovozne ceste C8, utrjenih tlakovanih površin, prostora za agregate in prostora za kolesa,
* ureditev urbanega parterja pred vhodi objektov,
* zazelenitev večjih strnjenih površin z ureditvijo evakuacijskih stopnic in prezračevalnih jaškov,
* ograditev območja z ograjo višine 2,5 m in ureditev drevoreda na V in J strani območja,

# Zagotavljanje komunalne oskrbe in priključevanje na infrastrukturo

|  |  |  |  |  |
| --- | --- | --- | --- | --- |
|  | predvidena komunalna oskrba | lokacija priključitve | k.o. | parcelna št. |
| * oskrba s pitno vodo
 | nov priključek | nov vodomerni jašek | 1739 | 1991/390 (objekta B1, C1), 1991/233 (objekt A1), |
| * elektrika
 | nov priključek | nova merilna omarica | 1739 | 1991/233 |
| * plin
 | nov priključek | nova merilna omarica | 1739 | 1991/431 |
| * toplovod
 | nov priključek | nova merilna omarica | 1739 | 1991/390 |
| * odvajanje fekalnih voda
 | nov priključek | dograditev mešane kanalizacije | 1739 | 1991/431 (objekt A1), 1991/233 (objekta B1, C1) |
| * odvajanje meteornih voda
 | nov priključek | dograditev mešane kanalizacije | 1739 | 1991/226, 1991/431, 1991/390  |
| * dostop do javne poti ali ceste
 | nov priključek |   | 1739 | 1991/233, 1991/390 |
| * zbiranje kom. odpadkov
 |   |   | 1739 | 1991/390, 1991/226 |
| * telefonija
 | nov priključek | nova merilna omarica | 1739 | 1991/390 |
| * kabelska TV
 | nov priključek | nova merilna omarica | 1739 | 1991/390 |

1. Podrobnejši mikrolokacijski, ekološki, tehnični, oblikovalski in okoljevarstveni pogoji obravnavanega posega, ki so za investitorja obvezujoči, so določeni v dokumentaciji, ki je sestavni del tega dovoljenja:
2. Projektna dokumentacija za pridobitev mnenj in gradbenega dovoljenja št. 2201, marec 2022, čistopis november 2022, dopolnitev 3 - januar 2023, izdelal PLAN B d.o.o., Maribor (v nadaljevanju DGD)
3. Poročilo o vplivih na okolje za Litostroj jug, številka 118/2021, z dne 17. 3. 2022, dopolnjeno 24. 5. 2022 in 12. 9. 2022 GIGA-R, okoljsko svetovanje in rešitve Margita Žaberl s.p., Hraše 19b, 1216 Smlednik (v nadaljevanju PVO).
4. K predmetni gradnji so podali mnenja pristojni organi in organizacije:
* mnenje št. 35403-8/2022-5 z dne 20. 10. 2022, Agencija RS za okolje, Vojkova 1b, 1000 Ljubljana, gp.arso@gov.si
* mnenje št. 35500-556/2022-3 z dne 26. 7. 2022, Direkcija RS za vode, Sektor območja srednje Save, Vojkova 52, 1000 Ljubljana, gp.drsv@gov.si
* mnenje št. 35102-0333/2012-9 z dne 27. 7. 2022, Zavod za varstvo kulturne dediščine Slovenije, Služba za kulturno dediščino, Območna enota Ljubljana, Tržaška cesta 4, 1000 Ljubljana, tajnistvo.oeljubljana@zvkds.si
* mnenje št. 351-330/2022/2-0504 z dne 27. 7. 2022, Javna agencija za civilno letalstvo RS, Kotnikova ulica 19a, 1000 Ljubljana, info@caa.si
* mnenje št. 350-13/2021-6 z dne 8. 7. 2022, Ministrstvo za obrambo, Direktorat za logistiko, Sektor za gospodarjenje z nepremičninami, Vojkova cesta 61, 1000 Ljubljana, glavna.pisarna@mors.si
* mnenje št. 31002-63/2021-16 z dne 21. 7. 2022, Slovenske železnice – Infrastruktura, d.o.o., Kolodvorska ulica 11, 1000 Ljubljana, vposta.infra@slo-zeleznice.si
* mnenje št. 3511-219/2022-2 z dne 20. 4. 2022, Mestna občina Ljubljana, Oddelek za gospodarske dejavnosti in promet, Trg mladinskih delovnih brigad 7, 1000 Ljubljana, glavna.pisarna@ljubljana.si
* mnenje št. 3512-442/2022-2 z dne 15. 7. 2022, Mestna občina Ljubljana, Mestna uprava, Oddelek za urejanje prostora, Poljanska cesta 28, 1000 Ljubljana, glavna.pisarna@ljubljana.si
* mnenje št. 1344610 (46255/2022-KMA) z dne 29. 7. 2022, Elektro Ljubljana, podjetje za distribucijo električne energije, d.d., Slovenska cesta 56, 1000 Ljubljana, info@elektro-ljubljana.si
* mnenje št. VOK-351-3296/2022-009 z dne 25. 8. 2022, Javno podjetje vodovod kanalizacija snaga d.o.o., Vodovod, Vodovodna cesta 90, p.p. 3233, 1001 Ljubljana, vokasnaga@vokasnaga.si
* mnenje št. VOK-351-3297/2022-008 z dne 19. 10. 2022, Javno podjetje vodovod kanalizacija snaga d.o.o., Kanalizacija, Vodovodna cesta 90, p.p. 3233, 1001 Ljubljana, vokasnaga@vokasnaga.si
* mnenje št. JPE-351-134/2021-014 (33/C-4521) z dne 8. 7. 2022, Energetika Ljubljana d.o.o., Distribucijski sistem toplote, Verovškova ulica 62, 1000 Ljubljana, info@energetika-lj.si
* mnenje št. JPE-351-134/2021-015 (P29683) z dne 8. 7. 2022, Energetika Ljubljana d.o.o., Distribucijski sistem zemeljskega plina, Verovškova ulica 62, 1000 Ljubljana, info@energetika-lj.si
* mnenje št. 105601 – LJ/459-IB z dne 14. 2. 2022, Telekom Slovenije, Operativa TKO osrednja Slovenija, Stegne 19, 1000 Ljubljana
* mnenje št. mop\_1-22-GZ z dne 19. 7. 2022, Telemach d.o.o., Brnčičeva ulica 49A, 1231 Ljubljana, info@telemach.si
* mnenje št. SM-07-02-2022-21-A-02-22-47 z dne 6. 7. 2022, Gasilska brigada Ljubljana, Vojkova cesta 19, 1000 Ljubljana, gbl@gb.ljubljana.si
* mnenje št. 744/22 z dne 2. 9. 2022, Javna razsvetljava d.d., Litijska cesta 263, 1000 Ljubljana, info@jr-lj.si
1. V postopku je bila izvedena presoja vplivov na okolje za poseg Litostroj Jug – prostorske enote P1, P2 in P3, na zemljiščih s parc. št. 1991/225, 1991/226, 1991/227, 1991/229, 1991/230, 1991/425, 2017/1, 2017/2 in 2017/3, vse k.o. 1739 Zgornja Šiška s poteki priključkov na gospodarsko javno infrastrukturo tudi na dodatnih zemljiščih parc. št. 1991/390, 1991/431, 1991/233, vse k.o. 1739 Zgornja Šiška. Iz presoje vplivov na okolje izhaja, da nameravana gradnja v prostorskih enotah P1, P2 in P3 nima pomembnih škodljivih vplivov na okolje. Investitor (nosilec nameravanega posega) mora z namenom preprečitve, zmanjšanja ali odprave škodljivih vplivov na okolje, pri gradnji, uporabi oz. obratovanju in odstranitvi oz. opustitvi objekta, poleg zahtev in ukrepov iz Odloka o občinskem prostorskem načrtu Mestne občine Ljubljana – izvedbeni del – OPN ID (Uradni list RS, št. 78/10, 10/11-DPN, 22/11-popr., 43/11-ZKZ-C, 53/12-DPN, 71/14- popr., 92/14-DPN, 17/15-DPN, 50/15-DPN, 88/15-DPN, 95/15, 38/16- avtentična razlaga, 63/16, 12/17- popr., 12/18-DPN, 42/18, 78/19-DPN), Odloka o občinskem prostorskem načrtu Mestne občine Ljubljana – strateški del – OPN SD (Uradni list RS, št. 78/10, 10/11-DPN, 72/13-DPN, 92/14-DPN, 17/15-DPN, 50/15-DPN, 88/15-DPN, 95/15, 38/16 – avtentična razlaga, 63/16, 12/17 – popr., 12/18 – DPN, 42/18 in 78/19 – DPN), Odloka o zazidalnem načrtu za območje urejanja ŠP 2/1 Litostroj – južni del in del območja urejanja ŠR 2/1 Stadion (Uradni list RS, št. 76/06, 78/10, 69/13 in 55/16) in zakonsko predpisanih ukrepov, upoštevati tudi naslednje ukrepe in pogoje:
2. Varstvo zraka v času gradnje:
* potrebno je izdelati Elaborat preprečevanja in zmanjševanja emisije delcev iz gradbišča, v katerega morajo biti vključeni vsi relevantni ukrepi iz področnih predpisov;
* na gradbišču je treba omejiti hitrost vozil na največ 10 km/h;
* gradbiščne ceste morajo biti prevlečene z nosilno asfaltno podlago ali neprekinjeno omočene;
* gradbišče mora biti obdano z 2 m visoko polno gradbiščno ograjo, ki omejuje širjenje prašnih delcev PM10;
* v času razglašenega preseganja obremenitve s prašnimi delci PM10 na območju Mestne občine Ljubljana je potrebno prekiniti izvajanje del, ki povzročajo emisije prahu (npr.: izkopi, prevoz prašnega materiala, raztresanje).
1. Varstvo tal in podzemne vode:
	1. V času gradnje:
* objekti (kletni del) morajo biti grajeni nad srednjo gladino podzemne vode;
* predvideti je treba vse potrebne varnostne ukrepe in tako organizacijo na gradbišču, da bo preprečeno onesnaževanje voda, ki bi nastalo zaradi transporta, skladiščenja ali uporabe tekočih goriv ali drugih nevarnih snovi;
* uporaba gradbenega materiala, iz katerega se lahko izločajo snovi, škodljive za tla in vodo, ni dovoljena;
* vsi delavci na gradbišču morajo biti poučeni o nevarnosti izlitja goriva, motornega olja ali drugih nevarnih tekočin v tla in o postopkih ravnanja v takšnih primerih, na gradbišču pa mora biti na voljo tudi vsem dostopna oprema za ukrepanje v tovrstnih primerih, kar je treba predvideti že v načrtu organizacije gradbišča. V primeru razlitja goriva ali olja je potrebno onesnaženo zemljino takoj odstraniti, jo shraniti v zaprte posode in jo oddati kot nevaren odpadek ustreznemu zbiralcu ali izvajalcu obdelave tega odpadka. Vse tovrstne dogodke je potrebno vpisati v gradbeni dnevnik;
* na gradbišču in pri gradbenem transportu naj se uporabljajo le redno in dobro vzdrževani stroji in vozila. Večja servisna oz. vzdrževalna dela na gradbenih strojih in napravah, pri katerih bi lahko prišlo do izlitja goriva ali olja iz stroja, se ne smejo izvajati na gradbišču temveč v ustrezno opremljenih servisnih delavnicah;
* parkirišče za delovne stroje in tovorna vozila na gradbišču naj se izvede na neprepustno utrjeni površini, z možnostjo ukrepanja (zajema) v primeru izlitja goriva ali olja. Oskrba delovnih strojev z gorivom naj se izvaja na tej površini, kjer bo ob morebitnem razlitju goriva ali olja omogočen zajem in onemogočen izliv v tla. Preprečiti je treba, da bi pri oskrbi strojev in naprav z gorivom prišlo do onesnaženja tal. Pri nalivanju goriva naj se uporabi prenosno lovilno posodo;
* na gradbišču naj se skladiščijo najmanjše možne količine nevarnih snovi (kemikalij), ki še omogočajo nemoten potek del. Skladiščenje nevarnih snovi na gradbišču mora biti urejeno v posebnem kontejnerju ali pod nadstrešnico za zaščito pred atmosferskimi vplivi in v lovilni skledi, ki lahko v primeru tekočih nevarnih kemikalij zadrži razlite kemikalije do najmanj dvakratne prostornine največje embalažne enote, v kateri se hranijo tekoče kemikalije. Dostop mora biti omejen oz. dovoljen le pooblaščenim osebam. Vse skladiščene nevarne snovi morajo biti ustrezno označene (vrsta snovi, oznaka nevarnosti), v skladu s predpisi s področja kemikalij. Skladiščijo naj se v originalni embalaži ali v drugi ustrezni zaprti embalaži in le v količinah, ki so nujno potrebne za nemoteno obratovanje gradbišča.
	1. V času obratovanja:
* vse komunalne odpadne vode se bodo odvajale v javno kanalizacijo, ki se zaključi s Centralno čistilno napravo Ljubljana,
* padavinske vode z vseh utrjenih prometnih površin, se preko lovilnikov olj odvajajo v obstoječo javno kanalizacijo, ki se zaključi s Centralno čistilno napravo Ljubljana,
* transformatorska postaja bo locirana na nivoju pritličja izven predvidenih objektov in opremljena s sistemom lovilne sklede za primer iztoka transformatorskega olja. Tla transformatorske postaje bodo izvedena z vodotesnim betonom,
* dieselski agregat bo opremljen z dvoplaščnim rezervoarjem za gorivo s prostornino 600 L. Pretakanje goriva iz avtocisterne v rezervoar diesel agregata bo urejeno na pretakalnem mestu z urejeno lovilno skledo brez odtoka v okolje. Velikost pretakalne površine, izvedene iz betona odpornega na olja in hlapne tekočine, mora ustrezati velikosti pretakalnega dela avtocisterne in cevi za pretakanje. Odvajanje odpadnih vod s površine za pretakanje bo urejeno preko lovilnika olj brez obvoda (brez by-passa). Volumen lovilnika olj mora ustrezati velikosti cisterne in opremljen z avtomatsko zaporo pretoka,
* spodnje kletne etaže bodo izvedene brez talnih odtokov in urejene kot lovilna kad za lovljenje potencialno onesnaženih požarnih vod. Zadržane požarne vode bodo prečrpane in odpeljane na ustrezno obdelavo.
1. Ravnanje z odpadki v času gradnje:
* zemeljski izkop, opredeljen kot nenevaren odpadek s številko 17 05 04 - Zemlja in kamenje, ki nista navedena v 17 05 03, se sme uporabiti na istem gradbišču, kjer je nastal (predvidoma manjše količine pri zasipavanju globljih nivojev), oziroma na drugem gradbišču istega investitorja, pri čemer se z izkopom ne sme urejati zgornjih plasti zelenic, zelenih površin športnih igrišč, otroških igrišč in drugih netlakovanih površin, kjer se lahko izvajajo dejavnosti, pri katerih bi lahko prišlo do vdihovanja ali zaužitja prašnih delcev tal. Prav tako se zemeljski izkop ne sme uporabiti za nasipavanje površin za pridelavo rastlin, namenjenih prehrani ljudi in živali,
* odkop zemljine mora potekati pri optimalni vlažnosti tal, to je med 80 in 90 % poljske kapacitete v celotni globini izkopa. Če izkop poteka po daljšem suhem obdobju je potrebno tla najmanj 24 ur pred izkopom zaliti z ustrezno količino vode, da se doseže optimalna vlažnost tal,
* pred začetkom gradnje je treba odstraniti nadzemne dele tujerodne invazivne rastlinske vrste japonski dresnik (*Fallopia japonica*), ki je prisotna na določenih delih, jih posušiti in oddati v termično obdelavo. Če se na območju rastišča japonskega dresnika posega v zgornjo plast tal, se z japonskim dresnikom okužen zemeljski izkop (do globine dveh metrov) ne sme uporabiti za urejanje zgornjih plasti zelenih površin niti odvažati z lokacije gradbišča. Lahko se ga uporabi pri zasipavanju globljih plasti terena okrog objektov, kjer je zgornja meja zasipa vsaj 0,5 m pod končno koto terena. Po končanem izkopu z japonskim dresnikom okužene zemljine je treba oprati vse gradbene stroje.
1. Varstvo pred hrupom v času gradnje:
* obsežnejša gradbena dela na odprtih površinah, kjer obratuje težka gradbena mehanizacija in vključujejo zemeljska dela, lahko potekajo od ponedeljka do petka med 6. in 18. uro, v večernem obdobju med 18. in 19. uro, ob sobotah med 6. in 16. uro. Ob nedeljah, praznikih in sobotah po 16. uri, se gradbenih del ne sme izvajati,
* dela, ki ne zahtevajo uporabe težke gradbene mehanizacije (npr. obrtniška dela in montaža opreme in inštalacij v notranjosti objekta, druga manj hrupna dela), se lahko izvajajo tudi v ostalih obdobjih dneva,
* transport gradbiščnega in viškov izkopnega materiala na gradbišču po javnem cestnem omrežju lahko poteka od ponedeljka do petka med 6. in 18. uro, v večernem obdobju med 18. in 19. uro, ob sobotah med 6. in 16. uro,
* prevoz gradbenega in izkopnega materiala je dovoljen po Ulici Alme Sodnik v smeri severne ljubljanske obvoznice;
* gradbišče mora biti ograjeno s polno kovinsko ograjo višine 2 m,
* v času varovanja gradbene jame (pilotiranje in sidranje) naj se za zmanjšanje obremenitve s hrupom ob vrtalnem stroju in kompresorju uporabi premične protihrupne zaslone. Protihrupni zasloni morajo v čim večji meri omejevati širjenje hrupa proti izpostavljeni stanovanjski pozidavi ob Goriški, Runkovi in Kebetovi ulici,
* v času izvajanja najbolj intenzivnih gradbenih del je treba bližnje prebivalce obveščati o vrsti in predvidenem trajanju hrupnih del,
* med gradnjo se je treba izogibati impulzivnemu hrupu (udarjanje, padci predmetov, udarjanje loput pri raztovarjanju tovornih vozil).
1. Investitor mora pri nadaljnjem projektiranju, med gradnjo in uporabo objekta poleg pogojev, navedenih v prejšnji točki upoštevati tudi pogoje, ki imajo ustrezno pravno podlago in so jih k izvedbi gradnje in uporabi objekta iz vidika njihove pristojnosti podali mnenjedajalci navedeni v IV. točki.
2. Investitor mora na gradbišču, ki je vir hrupa, zagotoviti izvajanje lastnega ocenjevanja hrupa v skladu s predpisom, ki ureja prvo ocenjevanje in obratovalni monitoring za vire hrupa ter o pogojih za njegovo izvajanje. Investitor mora zagotoviti prve meritve elektromagnetnega sevanja za novo predvideno transformatorsko postajo.
3. Gradbeno dovoljenje preneha veljati, če investitor ne prijavi začetka gradnje in ne začne z gradnjo v petih letih od njegove pravnomočnosti.
4. Zaradi te gradnje ne smejo biti prizadete pravice in pravne koristi tretjih oseb. Škodo, ki bi nastala zaradi kršitev pravic in pravnih koristi teh oseb, trpi investitor.
5. Posebni stroški za izdajo tega dovoljenja niso bili zaznamovani.

Obrazložitev:

1. Investitor D.S.U. družba za svetovanje in upravljanje d.o.o., Dunajska cesta 160, 1000 Ljubljana, ki jo po pooblastilu zastopa PLAN B d.o.o., Gregorčičeva 21/b, 2000 Maribor, je dne 23. 3. 2022 pri Ministrstvu za okolje in prostor (sedaj Ministrstvo za nravne vire in prostor) podal zahtevo za izdajo gradbenega dovoljenja za gradnjo objekta z vplivi na okolje Litostroj jug – prostorske enote P1, P2 in P3. K vlogi je pooblaščenec v skladu z 51. členom Gradbenega zakona (Uradni list RS, št. 61/17, 72/17 – popr., 65/20, 15/21 – ZDUOP in 199/21 – GZ-1, v nadaljevanju GZ) priložil projektno dokumentacijo za pridobitev gradbenega dovoljenja (DGD) in poročilo o vplivih na okolje (PVO), ki sta navedena v točki III. izreka tega dovoljenja. Dne 27. 1. 2023 je investitor svoj zahtevek spremenil tako, da se v gradbenem delu nanaša le na klet K1, objekte A1, B1, C1 ter interno cesto C8 v prostorski enoti P1.
2. Pooblaščenec investitorja je vlogo za izdajo gradbenega dovoljenja na zahtevo upravnega organa večkrat dopolnil, nazadnje dne 11. 4. 2023.

Upravni organ ugotavlja, da se zahteva za izdajo gradbenega dovoljenja v integralnem postopku nanaša na gradnjo sodobnega upravnega središča »Litostroj – jug, prostorske enote P1, P2 in P3«. Nepozidano stavbno zemljišče v izmeri 26.553 m2 predstavlja samostojno zaključeno prostorsko območje. Celotno območje je razdeljeno na prostorske enote P1, P2 in P3, ki se bodo gradile postopno in neodvisno ena od druge, zato je sprememba zahtevka investitorja z dne 27. 1. 2023 upravičena. Glede na spremembo zahtevka investitorja z dne 27. 1. 2023 se presoja vplivov na okolje izvede za celoto, v gradbenem delu pa se zahteva nanaša le na objekte v prostorski enoti P1. V prvi fazi se bo izvedla enota P1 s troetažno kletjo (K1) pod celotnim območjem (P1 in cesta C8) ter objekti A1, B1 in C1. Kletni del, z bruto tlorisno površino 39.124,0 m2, je pretežno namenjen parkirnim površinam, arhivom, zakloniščem ter tehničnim in komunikacijskim površinam, ki so potrebne za funkcioniranje nadzemnih objektov. Uvoz v kletne etaže je iz notranje ceste C8, znotraj gabaritov objekta C1. Predvidena je dvosmerna uvozno izvozna klančina. Ob vstopu v območje je na interni cesti C8 urejena zapornica s kontrolo dostopa, ob njej stoji vratarnica. Celotno območje je proti obodnim cestam ograjeno z varovalno ograjo. Nadzemni del sestavljata objekta, in sicer objekt A1 + B1, ki je sestavljen iz elipsoidne stolpnice etažnosti P + 17N + TE in višine 70 m, ter nižjega podstavka etažnosti P + 2N + TE, in pravokotnega objekta C1 z etažnostjo P + 5N + TE. Bruto tlorisna površina objekta A1 znaša 19.476 m2, bruto tlorisna površina objekta B1 znaša 4.767 m2, bruto tlorisna površina objekta C1 pa znaša 9.372 m2. Namembnosti objektov so poslovna, storitvena, izobraževalna, trgovska, gostinska, zdravstvena, družbena in za tehnološki park. Skupna bruto tlorisna površina bo 65.058 m2, najvišja kota venca 70 m. Kota zadnje kleti se nahaja na -11,2 m (293,9 m n.v.). Objekti v prostorskih enotah P1, P2 in P3 se lahko med seboj povezujejo z nadzemnimi in podzemnimi komunikacijami. Predvideni objekt bo priključen na vodovod, kanalizacijo, vročevod, plinovod ter električno in telekomunikacijsko omrežje.

Upravni organ ugotavlja, da je nameravani poseg objekt z vplivi na okolje, za katerega je treba izvesti presojo vplivov na okolje. Obveznost presoje vplivov na okolje se ugotavlja v skladu z Uredbo o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17, 105/20 in 44/22 – ZVO-2; v nadaljevanju Uredba o posegih v okolje). Presoja vplivov na okolje je v skladu s točko G.II.1 priloge 1 Uredbe o posegih v okolje obvezna tudi kadar gre za stavbo, ki presega bruto tlorisno površino 30.000 m2 ali nadzemno višino 70 m ali podzemno globino 30 m. Bruto tlorisna površina vseh stavb upravnega središča »Litostroj – jug« znaša 136.985 m2, najvišja kota strehe objekta A meri 70 m, kota zadnje kleti pa -11,20 m. Glede na navedeno, višina in globina objektov ne bosta presegali pragu, bruto tlorisna površina objektov pa presega prag, določen v točki G.II.1 priloge 1 Uredbe o posegih v okolje, zato je po navedeni točki potrebno izvesti presojo vplivov na okolje, pri čemer je upravni organ posege v prostorskih enotah P1, P2 in P3 obravnaval tudi kot kumulativne posege v skladu z 2. točko 1.a člena Uredbe o posegih v okolje. Ta določa, da je kumulativni poseg v okolje poseg, ki je sestavljen iz dveh ali več posegov v okolje iste vrste, ki so med seboj funkcionalno in ekonomsko povezani; posegi v okolje so funkcionalno povezani, če se meje posegov v okolje dotikajo, prekrivajo ali so v neposredni bližini, zlasti če so del iste industrijske, obrtne, trgovske, poslovne cone, logističnega centra ali drugega zaokroženega urbanističnega projekta ali če eden od posegov v okolje omogoča dejavnost, ki je vzrok ali pogoj oziroma podpora izvedbi ali obratovanju drugega posega v okolje, ali so posegi v okolje povezani s skupnimi tehnološkimi procesi; posegi v okolje so ekonomsko povezani, če je njihov nosilec ista oseba ali več oseb, ki so medsebojno povezane kot povezane družbe v skladu s predpisi, ki urejajo gospodarske družbe. Iz predložene dokumentacije izhaja, da gre v predmetni zadevi za kumulativne posege. Postopek se vodi kot integralni postopek v skladu s IV. poglavjem GZ, gradbeno dovoljenje pa združuje odločitev o izpolnjevanju pogojev za izdajo gradbenega dovoljenja in okoljevarstvenega soglasja (1. odstavek 50. člena GZ). Glede na spremembo zahtevka investitorja z dne 27. 1. 2023 se odločitev o izpolnjevanju pogojev za izdajo gradbenega dovoljenja nanaša le na enoto P1 »Litostroj jug«, in sicer na objekte v prostorski enoti P1 (objekti A1, B1, C1, klet K1). V skladu s prvim odstavkom 44. člena GZ se lahko izda gradbeno dovoljenje za del objekta, ki pomeni funkcionalno celoto, presoja vplivov na okolje pa se v tem primeru opravi za celoten objekt (59. člen GZ).

1. Upravni organ je, skladno z določbami 43. in 57. člena GZ, v postopku ugotovil:
2. Gradnja je skladna z določbami prostorskega izvedbenega akta v delu, ki se nanaša na graditev objektov in z določbami predpisov o urejanju prostora.

Nameravana gradnja se nahaja v območju urejanja prostora (EUP) z oznako Ši-368, s podrobno namensko rabo IG – gospodarske cone, ki se ureja z zazidalnim načrtom za območje urejanja ŠP 2/1 Litostroj – južni del in del območja urejanja ŠR 2/1 Stadion (Uradni list RS, št. 76/06, 78/10, 69/13 in 55/16 – v nadaljevanju ZN). Zasnova in namembnost po prostorskih enotah je skladna z določbami 8. člena ZN, ki za prostorsko enoto P1 določa, da je tlorisna kompozicija sestavljena iz treh objektov (A1, B1, C1), ki se v tlorisu povezujejo med seboj. Na skrajnem jugovzhodnem robu je predviden vogalni objekt, ki predstavlja višinski poudarek v prostoru. Objekti so orientirani v smeri severovzhod, jugozahod in sledijo obstoječi geometriji prostora znotraj območja urejanja ŠP 2/1 Litostroj; namembnost objektov pa je poslovna, storitvena, izobraževalna, trgovska, gostinska, zdravstvena, družbena in za tehnološki park. Objekti so načrtovani v skladu z regulacijskimi in gradbenimi linijami, njihova namembnost pa je pretežno poslovna. Kletne etaže so namenjene parkiranju, urejene so zelene površine in drevored na V in J strani območja. Tlorisne dimenzije objektov so ob upoštevanju dopustnih toleranc, kot jih določa 24. člen ZN (+2/ -8 m) skladne z določbami 9. člena ZN, ki za prostorsko enoto P1 predvideva za objekt A1 tlorisne dimenzije 50 m x 30 m višine 70 m; za objekt B1 tlorisne dimenzije 70 m x 30 m višine 12 m, za objekt C1 pa tlorisne dimenzije 70 m x 22 m višine 25 m. Iz predložene dokumentacije izhaja, da bodo fasade obložene s kvalitetno keramično fasadno oblogo, strehe vseh objektov pa bodo ravne, kar je skladno z določbami 10. člena ZN glede oblikovanja objektov. Projektiran je drevored na V in J strani območja, streha kleti je maksimalno ozelenjena, zagotovljen bo dostop gibalno oviranih oseb, kar je skladno z določbami 11. člena ZN glede pogojev oblikovanja zunanjih površin. V ustreznih gabaritih bo urejena cesta C8, v kletnih prostorih pa zadostno število parkirnih mest, kar je skladno z določbami 15. člena ZN glede pogojev prometnega urejanja. Zagotovljena je skladnost glede komunalnega, energetskega in telekomunikacijskega omrežja; varovanja okolja, narave, kulture, voda ter obrambe in varstva pred nesrečami, kot to določajo 16. do 19. člen ZN; k predloženi dokumentaciji so pridobljena tudi ustrezna mnenja Agencije RS za okolje, Direkcije RS za vode, Sektorja območja srednje Save, Zavoda za varstvo kulturne dediščine Slovenije, Službe za kulturno dediščino, OE Ljubljana ter Ministrstva za obrambo, Direktorata za logistiko, kot so navedena v točki IV. izreka tega dovoljenja. Prav tako je zahteva investitorja za izdajo gradbenega dovoljenja v prostorski enoti P1 skladna z določbami 22. člena ZN, ki določa, da se posegi znotraj ureditvenega območja lahko izvajajo etapno po posameznih prostorskih enotah.

Pozitivno mnenje glede skladnosti z občinskim prostorskim aktom je v mnenju št. 3512-442/2022-2 z dne 15. 7. 2022 podala tudi Mestna občina Ljubljana, Mestna uprava, Oddelek za urejanje prostora.

1. Dokumentacijo za pridobitev gradbenega dovoljenja sta podpisala projektant PLAN B d.o.o., Maribor in vodja projekta Uroš Razpet (A-1028) , ki je bil v času izdelave dokumentacije vpisan v imenik pristojne poklicne zbornice. Sestavni del dokumentacije za pridobitev gradbenega dovoljenja je podpisana izjava projektanta in vodje projekta, da so na ravni obdelave dokumentacije za pridobitev gradbenega dovoljenja izpolnjene zahteve iz 15. člena GZ.
2. Nameravana gradnja je skladna s predpisi, ki so podlaga za izdajo mnenj. Upravni organ na podlagi vpogleda v DGD, PVO, Prostorski informacijski sistem in pridobljena mnenja v zvezi s tem ugotavlja:
	1. K predmetni gradnji so bila pridobljena mnenja upravljavcev vodov gospodarske javne infrastrukture, na katere je predvidena priključitev predmetne gradnje ali njihova prestavitev ter upravljavcev vodov gospodarske javne infrastrukture, katerih varovalni pasovi se nahajajo v območju predmetne gradnje (JP vodovod kanalizacija snaga d.o.o, Elektro Ljubljana, d. d., Energetika Ljubljana d.o.o. (plin, toplota), Mestna občina Ljubljana, Oddelek gospodarske dejavnosti in promet, Odsek za promet, Telekom Slovenije d.d., Javna razsvetljava d.d., Slovenske železnice – Infrastruktura, Telemach). K predmetni gradnji so bila pridobljena tudi mnenja drugih pristojnih mnenjedajalcev (Agencija RS za okolje, Direkcija RS za vode, Sektor območja srednje Save, Zavod za varstvo kulturne dediščine Slovenije, Služba za kulturno dediščino, Območna enota Ljubljana, Javna agencija za civilno letalstvo RS, Ministrstvo za obrambo, Direktorat za logistiko, Sektor za gospodarjenje z nepremičninami, Gasilska brigada Ljubljana). Iz mnenj, ki so navedena v IV. točki izreka tega dovoljenja izhaja, da ni zadržkov za izdajo tega dovoljenja z vidika predpisov mnenjedajalcev, ki so podlaga za njihovo izdajo. Investitor mora pri nadaljnjem projektiranju, med gradnjo in uporabo objekta upoštevati vse pogoje mnenjedajalcev, k čemur je zavezan v VI. točki izreka tega dovoljenja.
	2. Ugotovitve v zvezi s področji, ki so tudi predmet presoje vplivov na okolje v integralnem postopku, so podane v točki 9.
3. Iz dokumentacije za pridobitev gradbenega dovoljenja ter mnenj pristojnih mnenjedajalcev izhaja, da bo zagotovljena minimalna komunalna oskrba objektov, ki v konkretnem primeru obsega oskrbo s pitno vodo, energijo, odvajanje odpadnih voda in dostop do javne poti.
4. Lokacija nameravanega posega leži izven zavarovanih območij narave, posebnih varstvenih območij, potencialnih območij Natura 2000 in območij naravnih vrednot, zato za predmetno gradnjo ni treba izvesti presoje sprejemljivosti v skladu s predpisi, ki urejajo ohranjanje narave. Podrobnejše ugotovitve v zvezi s tem so podane v točki 9.
5. Investitor ima v skladu s 35. členom GZ pravico graditi na vseh zemljiščih, navedenih v izreku te odločbe, kar izhaja iz vpogleda v elektronsko zemljiško knjigo (v nadaljevanju ZK):
* investitor je vpisan kot lastnik zemljišč parc. št. 1991/225, 1991/226 in 1991/229, vse k.o. 1739 Zgornja Šiška,
* investitor je pri zemljiščih parc. št. 1991/390, 1991/431, 1991/233, vse k.o. 1739 Zgornja Šiška, vpisan kot imetnik služnostne pravice dostopa in izvedbe priključkov na komunalne vode ter izvedbe začasnega geo-tehničnega sidranja pilotne stene za varovanje gradbene jame.
1. Investitor ni zavezanec za plačilo nadomestila za degradacijo in uzurpacijo prostora. V skladu z zakonom, ki ureja kmetijska zemljišča, investitor tudi ni zavezanec za plačilo odškodnine zaradi spremembe namembnosti kmetijskega zemljišča (iz javnega vpogleda v portal Prostor, GURS izhaja, da predstavljata zemljišči parc. št. 1991/225 in 1991/229, obe k.o. 1739 Zgornja Šiška, pozidani zemljišči).
2. Investitorjeve obveznosti glede plačila komunalnega prispevka so izpolnjene, kar izhaja je predloženega potrdila Mestne občine Ljubljana, Mestne uprave, Oddelka za ravnanje z nepremičninami, Odseka za urbano ekonomiko, št. 3541-184/2023-4 z dne 6. 4. 2023.
3. V tem integralnem postopku je upravni organ izvedel presojo vplivov na okolje in ugotovil in ocenil dolgoročne, kratkoročne, posredne ali neposredne vplive nameravanega posega v okolje na človeka, tla, vodo, zrak, biotsko raznovrstnost in naravne vrednote, podnebje in krajino, pa tudi na človekovo nepremično premoženje, kulturno dediščino, ter njihova medsebojna razmerja.

Predmet presoje vplivov na okolje je gradnja novega upravnega središča bruto tlorisne površine 136.985 m2, s pripadajočo zunanjo, prometno in komunalno ureditvijo. Celotno območje je razdeljeno na tri prostorske enote, P1, P2 in P3. Vsaka prostorska enota je funkcionalno zaključena enota. Enote P1, P2 in P3 se bodo izgrajevale postopno in neodvisno ena od druge. Tri kletne etaže bodo za prostorske enote skupne, vendar grajene kot vsaka svoj objekt. Uvozi v podzemne parkirne garaže se izvedejo preko uvozno izvoznih klančin. Vstopni deli za kleti so integrirani v gabarite nadzemnih objektov. Vsaka izmed prostorskih enot vsebuje dva nadzemna objekta z različnimi višinami. V prvi fazi se bo izvedla enota P1 s troetažno kletjo (K1) pod celotnim območjem (P1+cesta C8) ter objekti A1/B1 in C1. V drugi fazi se bo izvedla enota P2 s troetažno kletjo (K2) pod celotnim območjem (P2+cesta C9) ter objektoma D2 in E2. V tretji fazi se bo izvedla enota P3 s troetažno kletjo (K3) pod celotnim območjem P3 ter objektoma F3 in G3.

Lokacija nameravanega posega se nahaja v Mestni občini Ljubljana, in sicer na južnem vogalu območja Litostroj. Na severni strani se nahajajo opuščeni objekti tovarne Litostroj, na južni strani poteka železniška proga Ljubljana – Jesenice. Vzhodno območje omejuje Ulica Alme Sodnik, ob kateri so ob vzhodni meji pozicionirani objekti z mirno poslovno dejavnostjo. Zahodno od nameravanega posega je degradirano območje, del katerega so tudi teniška igrišča. Dostop do teniških igrišč in vrtičkov v južnem delu je po neimenovani lokalni slabo vzdrževani cesti. Neimenovana lokalna cesta poteka tudi po severnem delu območja.

Upravni organ je z dopisom št. 35105-25/2022-4 z dne 4. 7. 2022 zaprosil Agencijo RS za okolje, Direkcijo RS za vode in Zavod za varstvo kulturne dediščine Slovenije za mnenje o sprejemljivosti nameravane gradnje z vidika njihovih pristojnosti in morebitne pogoje, ki se nanašajo na izvedbo gradnje in uporabo objekta.

Na podlagi mnenja Agencije RS za okolje št. 35403-8/2022-3 z dne 18. 8. 2022 je upravni organ z dopisom št. 35105-25/2022-2550-24 z dne 1. 9. 2022 pozval investitorja k dopolnitvi PVO. Pooblaščenec investitorja je upravnemu organu dne 16. 9. 2022 predložil pojasnila in dopolnitev PVO, zato je upravni organ z dopisom št. 35105-25/2022-2550-29 z dne 23. 9. 2022 ponovno zaprosil za mnenje Agencijo RS za okolje in ji poslal navedeno gradivo. Agencija RS za okolje je dne 20. 10. 2022 izdala mnenje o sprejemljivosti gradnje št. 35403-8/2022-5. Iz mnenj Agencije RS za okolje izhaja, da je nameravani poseg z vidika emisij snovi v zrak, emisij v vode, emisij v tla, ravnanja z odpadki, emisij hrupa, svetlobnega onesnaževanja in elektromagnetnega sevanja, sprejemljiv ob upoštevanju pogojev, navedenih v PVO.

Upravni organ ugotavlja, da na območju nameravanega posega in v neposredni okolici ni površinskih vodotokov. Reka Ljubljanica teče približno 2,6 km jugovzhodno, reka Sava pa približno 2,7 km severovzhodno od lokacije nameravanega posega. Območje nameravanega posega se nahaja na vodovarstvenem območju, in sicer na podobmočju z milejšim vodovarstvenim režimom z oznako VVO III A. Vodovarstveno območje je določeno z Uredbo o vodovarstvenem območju za vodno telo vodonosnika Ljubljanskega polja (Uradni list RS, št. 43/15, 181/21 in 60/22; v nadaljevanju Uredba o vodovarstvenem območju), ki določa vodovarstveno območje za vodno telo vodonosnika Ljubljanskega polja, ki se uporablja za oskrbo prebivalcev s pitno vodo za Mestno občino Ljubljana in delno za občini Dol pri Ljubljani in Škofljica ter vodovarstveni režim. K predmetni gradnji je bilo pridobljeno tudi mnenje pristojnega organa, ki varuje javne interese z vidika varovanja voda. Na podlagi mnenja o vplivu gradnje na vodni režim in stanje voda Direkcije RS za vode, št. 35500-556/2022-3 z dne 26. 7. 2022, upravni organ ugotavlja, da je predmetna gradnja skladna z določili Zakona o vodah (Uradni list RS, št. 67/02, 2/04-ZZdrl-A, 41/04-ZVO-1, 57/08, 57/12, 100/13, 40/14, 56/15 in 65/20) in 31. člena Gradbenega zakona (Uradni list RS, št. 61/17, 72/17-popr., 65/20, 15/21-ZDUOP in 199/21-GZ-1).

Upravni organ ugotavlja, da se na območju nameravanega posega nahaja evidentirana enota kulturne dediščine, vpisane v Register nepremične kulturne dediščine (EŠD: 16661- Ljubljana – Tovarna Litostroj). V postopku je bilo pridobljeno tudi mnenje pristojnega organa, ki varuje javne interese z vidika varovanja kulturne dediščine. Zavod za varstvo kulturne dediščine Slovenije, Služba za kulturno dediščino OE Ljubljana, je dne 27. 7. 2022 izdala mnenje št. 35102-0333/2012-9, iz katerega izhaja, da je nameravani poseg umeščen v južni del varovanega območja (EŠD 16661 Ljubljana – Tovarna Litostroj), v katerem ni posebej varovanih objektov in da je gradnja dopustna.

Upravni organ na podlagi vpogleda v DGD, PVO, Prostorski informacijski sistem tudi ugotavlja, da na območju nameravanega posega in v neposredni okolici ni zavarovanih območij narave. Najbližje območje, varovano po predpisih o ohranjanju narave (ID št. 8706 Pot spominov in tovarištva), se nahaja približno 400 m severozahodno od nameravanega posega. Lokalno zavarovano območje Krajinski park Tivoli, Rožnik in Šišenski hrib (ID 1742), določen z Odlokom o Krajinskem parku Tivoli, Rožnik in Šišenski hrib (Uradni list RS, št. 78/15), in naravni spomenik lokalnega pomena Tivoli (ID 492), določen z Odlokom o Krajinskem parku Tivoli, Rožnik in Šišenski hrib (Uradni list RS, št. 78/15), sta od lokacije nameravanega posega oddaljena približno 850 m južno. Območje Natura 2000 SAC SI3000262 Sava – Medvode – Kresnice je oddaljeno približno 2,6 km južno, zato presoja sprejemljivosti izvedbe posega na varovana območja narave za nameravani poseg ni potrebna.

Na podlagi navedenega je upravni organ ugotovil, da bodo vplivi, bodisi v času gradnje bodisi uporabe objekta, na zrak, tla in podzemne vode, hrup in vplivi z vidika nastajanja odpadkov in ravnanja z njimi, nebistveni, ob upoštevanju dodatnih ukrepov in pogojev, ki jih mora investitor upoštevati, da bi preprečil, zmanjšal ali odstranil škodljive vplive na okolje, ki jih je upravni organ določil v V. točki izreka tega dovoljenja. Podrobnejša obrazložitev v zvezi s tem je podana v točkah 9. 1. do 9. 4. Ostali dejavniki in vplivi v času pripravljalnih del in gradnje ter uporabe oz. obratovanja objekta (vonjave, radioaktvino sevanje, namenska raba zemljišč, materialne dobrine, vpliv na krajino, biotska raznovrstnost in naravne vrednote) so ocenjeni kot nebistveni oziroma jih ni, kot izhaja iz PVO, navedenem v točki III. izreka tega dovoljenja;

* 1. Varstvo zraka

Območje Mestne občine Ljubljana, kjer se nahaja nameravani poseg, je skladno z Uredbo o kakovosti zunanjega zraka (Uradni list RS, št. 9/11, 8/15, 66/18 in 44/22 – ZVO-2) glede na žveplov dioksid, dušikov dioksid, dušikove okside, delce PM10 in PM2,5, benzen, ogljikov monoksid ter benzo(a)piren, uvrščeno v aglomeracijo SIL – območje Mestne občine Ljubljana, kjer so glede na Odredbo o razvrstitvi območij, aglomeracij in podobmočij glede na onesnaženost zunanjega zraka (Uradni list RS, št. 38/17, 3/20, 152/20, 203/21 in 44/22 – ZVO-2), ravni onesnaževal pod mejnimi vrednostmi. Glede na Odredbo o razvrstitvi območij, aglomeracij in podobmočij glede na onesnaženost zunanjega zraka ciljno vrednost presega koncentracija ozona, zgornji ocenjevalni prag pa presegajo koncentracije dušikovega dioksida, delcev PM10 in PM2,5 ter benzo(a)pirena. Zaradi preseganja ciljne vrednosti za ozon je aglomeracija SIL uvrščena v I. stopnjo onesnaženosti zraka, medtem, ko je za ostala onesnaževala določena II. stopnja onesnaženosti zraka.

Agencija RS za okolje v okviru državne mreže izvaja meritve kakovosti zraka na različnih merilnih mestih po Sloveniji. V Mestni občini Ljubljana se v državni mreži izvajajo meritve kakovosti zunanjega zraka za Bežigradom, na Gospodarskem razstavišču in Biotehnični fakulteti, od leta 2020 pa tudi ob Celovški cesti. V merilni mreži okoljskega merilnega sistema (OMS) Mestne občine Ljubljana je merilno mesto Center, locirano na križišču Tivolske ceste in Vošnjakove ulice. V obdobju od 2014 do 2017 so mejno dnevno vrednost pogosto presegale izmerjene dnevne koncentracije delcev PM10. Dopustno število preseganj mejne dnevne vrednosti za PM10 (24-urna mejna koncentracija PM10 za varovanje ljudi 50 μg/m3 je lahko presežena največ 35-krat v koledarskem letu) je bila npr. v letu 2016 presežena na treh merilnih mestih v Ljubljani (Lj-Center 66 preseganj, Lj-Bežigrad 36 preseganj in Lj-Biotehniška 40 preseganj). V primerjavi z letom 2016 je bilo v letu 2017 dovoljeno število preseganj prekoračeno manjkrat, in sicer le na merilnem mestu Ljubljana Gospodarsko razstavišče (39 preseganj) in merilnem mestu Ljubljana Center (51 preseganj). V letu 2018 je bilo dovoljeno število preseganj prekoračeno na merilnem mestu Ljubljana Center, in sicer 51. Onesnaženost zraka z delci PM10 in PM2,5 je bila v letu 2019 v povprečju nižja kot leto prej, v letu 2020 pa še nekoliko nižja, zaradi ugodnih vremenskih razmer. Kljub temu je vsota prekoračitev na merilnem mestu Ljubljana Center v letih 2019 in 2020 presegla dovoljeno število prekoračitev dnevne mejne vrednosti (35 krat), na ostalih merilnih mestih v Ljubljani pa dovoljeno število prekoračitev ni bilo preseženo. Glavni viri delcev PM10 in PM2,5 v Ljubljani so sicer promet, individualna kurišča in industrija, zaradi slabe prevetrenosti Ljubljanske kotline in pogostih temperaturnih inverzij pa je čezmerna onesnaženost z delci predvsem posledica lokalnih izpustov. Preseganja dnevnih mejnih vrednosti delcev PM10 so praviloma omejena na hladni del leta, v poletnem času pa jih ni. Glede na čas dneva sta izrazita jutranji in večerni maksimum, pri čemer je bolj izrazit večerni, ko se prometni konici pridružijo še izpusti zaradi ogrevanja.

V letu 2015 in 2017 so bile na merilnem mestu Ljubljana Center večkrat presežene tudi ciljne vrednosti za ozon, v letu 2017 pa je bilo po nekaj letih zopet zabeleženo preseganje letne mejne vrednosti za dušikov oksid (povprečna letna raven je bila 50 µg/m3). Na merilnem mestu Ljubljana – Bežigrad letna in urna mejna vrednost dušikovega oksida v letih 2019 in 2020 nista bili preseženi.

Glavni viri onesnaževanja zraka na območju obravnavane lokacije so individualna kurišča in cestni motorni promet. Nepremičnih virov onesnaževanja na ožjem območju nameravanega posega ni.

* + 1. Pričakovani vplivi v času gradnje in pogoji

V času izvajanja gradbenih del se bo na območju in v okolici gradbišča, zaradi obratovanja gradbene mehanizacije in naprav, internega transporta in dodatnega transporta za potrebe gradnje, povečala onesnaženost z delci PM10. Največja obremenitev je pričakovana pri izvedbi zemeljskih del (izkop in odvoz zemeljskega materiala) na gradbišču ter ob transportnih poteh do gradbišča. Vpliv gradnje na ožjem območju ob gradbišču bo neposreden in kratkoročen, na širšem vplivnem območju pa bo zaradi transporta gradbenega in izkopnega materiala prisoten tudi daljinski vpliv. Gradbena dela, ki bodo najbolj vplivala na emisije delcev PM10 z območja gradbišča so pripravljalna zemeljska dela (izkop in odvažanje materiala), obratovanje delovnih naprav in strojev na gradbišču in transport gradbenega materiala. Prašenje z gradbišča bo izrazito predvsem v obdobjih suhega in vetrovnega vremena. Po terminskem načrtu se čas intenzivne gradnje posameznih faz ne bo prekrival. 1. faza gradnje bo predvidoma trajala 598 delovnih dni, 2. faza 520 delovnih dni in 3. faza 520 delovnih dni. Skupna površina gradbišča 1. faze je približno 1,3 ha, 2. faze 0,8 ha, 3. faze 0,5 ha. Prevozi po gradbišču bodo potekali v dolžini približno 0,3 – 0,4 km. Največja pričakovana dnevna prometna obremenitev cestnega omrežja z gradbiščnim transportom bo po oceni trajala 6 mesecev pri vsaki fazi. Prevozi za potrebe gradbišča se bodo izvajali po Ulici Alme Sodnik in v nadaljevanju po Litostrojski cesti do hitre ceste H3. Ocenjeno število gradbiščnega transporta v času intenzivne gradnje 1. faze je 172 prevozov na dan, v času 2. faze 138 prevozov na dan in v času 3. faze 117 prevozov na dan.

Z namenom numerične določitve vpliva gradbišča na kakovost zraka je bila na podlagi podatkov o organizaciji gradbišča in gostoti prevozov po dovoznih poteh izračunana emisija delcev PM10. Pri izračunu emisij delcev je bilo upoštevano, da bo srednja neto teža tovornih vozil 15 ton, njihova nosilnost pa 22 ton. Hitrost vožnje na gradbišču je omejena na 10 km/h. Na emisijo najbolj vpliva gostota melja na vozni površini. Gostota melja je odvisna od prometna obremenitve gradbiščne in dovozne ceste, od možnosti prenosa prahu na vozišče in od pogostosti čiščenja vozne površine. Predvideni obratovalni čas gradbišča bo od ponedeljka do petka od 6. do 19. ure, ob sobotah od 6. do 16. ure. Računalniška simulacija pokaže, da bi bile skupne emisije delcev z gradbišča 1. faze, neutrjenih gradbiščnih poti in dovoznih cest, ob neupoštevanju omilitvenih ukrepov v času največje intenzivnosti gradnje, 0,85 kg/h na dnevni ravni, kar pomeni 0,53 kg/h na letni ravni. Z omilitvenimi ukrepi se zmanjšata predvsem količina in gostota melja na gradbiščnih površinah in dovoznih cestah. Z upoštevanjem omilitvenih ukrepov pri gradnji 1. faze je ocenjena skupna emisija delcev PM10 0,39 kg/h na dnevni ravni oz. 0,24 kg/h na letni ravni. Skupne ocenjene emisije delcev z gradbišča 2. faze, neutrjenih gradbiščnih poti in dovoznih cest bi, ob neupoštevanju omilitvenih ukrepov, znašale 0,63 kg/h na dnevni ravni oz. 0,39 kg/h na letni ravni. Ob upoštevanju omilitvenih ukrepov bodo ocenjene skupne emisije delcev PM10 znašale 0,29 kg/h na dnevni ravni, kar znese 0,18 kg/h na letni ravni. Skupne emisije delcev z gradbišča 3. faze, neutrjenih gradbiščnih poti in dovoznih cest so, ob neupoštevanju omilitvenih ukrepov, ocenjene na 0,47 kg/h na dnevni ravni oz. na 0,30 kg/h na letni ravni. Z upoštevanjem omilitvenih ukrepov je zaradi gradnje 3. faze ocenjena skupna dnevna emisija delcev PM10 0,23 kg/h, letna emisija pa 0,14 kg/h.

Ocena dodatne letne onesnaženosti zraka z delci PM10 je bila opravljena na podlagi modelnega izračuna prostorske porazdelitve delcev v okolici gradbišča in modelnega izračuna koncentracij delcev na 17 lokacijah v višini 2 m od tal v okolici gradbišča in transportnih poti. Modelni izračun je poleg lege posameznih virov onesnaževanja in njihovih emisij vključeval še meteorološke podatke postaje Ljubljana za leto 2020, podatke o stabilnostnem razredu atmosfere postaje Ljubljana, hrapavost tal in pozidavo. Modelni izračun je pokazal, da bodo v času gradnje s prašenjem najbolj obremenjena najbližja stanovanjska območja južno od gradbišča, in sicer ob Kebetovi, Runkovi in Smrekarjevi ulici. Z upoštevanjem omilitvenih ukrepov se bodo dodatne najvišje dnevne koncentracije delcev PM10 še dodatno zmanjšale, in sicer v času gradnje 1. faze do 18 µg/m3, v času gradnje 2. faze do 16 µg/m3 in v času gradnje 3. faze do 12 µg/m3 in bodo občutno pod mejnimi vrednostmi. V času povečanega ozadja prašnih delcev, do katerega redno prihaja v času kurilne sezone, bo lahko skupna koncentracija delcev med gradnjo pri najbolj izpostavljenih stavbah občasno povečana, zato je na teh območjih potrebno redno in učinkovito izvajanje protiprašnih ukrepov. S ciljem preprečevanja in zmanjšanja negativnih vplivov razpršenih emisij prašnih delcev na kakovost zunanjega zraka zaradi gradbišča, gradbiščnih in transportnih poti in zaradi že prekomerno obremenjenega območja z delci PM10, je treba upoštevati organizacijske ukrepe na gradbišču v skladu z Uredbo o preprečevanju in zmanjševanju emisije delcev iz gradbišč (Uradni list RS, št. 21/11, 197/21 in 44/22 – ZVO-2) in dodatne omilitvene ukrepe, ki jih je upravni organ določil v točki V./1 izreka tega dovoljenja. Upravni organ na podlagi navedenega ugotavlja, da bodo vplivi na kakovost zraka na ožjem območju obravnavane lokacije v času gradnje nebistveni zaradi omilitvenih ukrepov. Celotni vpliv posega in z njim povezanih aktivnosti ter obstoječih obremenitev, ki so posledica virov onesnaževanja zraka na širšem območju, in posega na kakovost zraka v času gradnje, upravni organ ocenjuje kot nebistven zaradi izvedbe omilitvenih ukrepov, saj celotna obremenitev zaradi gradnje kakovosti zraka ne bo poslabšala preko mejnih vrednosti.

9.2 Varstvo tal in podzemnih voda

Območje nameravanega posega se nahaja na Ljubljanskem polju, ki je del velike Ljubljanske udorine. Kamninsko osnovo terena gradijo karbonske in permske klastične kamnine. S prelomi razsekano udorino Ljubljanskega polja so zapolnili pretežno rečni sedimenti ter lokalni potoki z obrobja. Na zahodnem obrobju Ljubljanskega polja, pri Mednem in Brodu, so plasti peščenega proda in konglomerata debele od 2 m do 10 m. V osrednjem delu Ljubljanskega polja, od Spodnjih Gameljn prek Kleč do Dravelj, je podlaga močneje pogreznjena. Plasti peska, proda in konglomerata so v tem delu debele od 70 m do 105 m.

Na območju nameravanega posega so bile v obdobju med 15. 3. 2021 in 30. 4. 2021 izvedene geološko geomehanske raziskave tal. Z vrtalno garnituro je bilo izvedenih sedem sondažnih geomehanskih vrtin do globine 35 m. Glede na izsledke raziskave tal, temeljna tla na območju nameravanega posega razdelimo na štiri sloje. Pod obstoječimi površinami se do globine 5,9 m pojavlja umetni nasip (IG0), t.j. peščen prod z glino in meljem z gradbenimi odpadki. Pod slojem IG0 do globine največ 6,8 m, se v tleh pojavlja sloj srednje gostega do gostega, dobro graduiranega peščenega in meljastega proda s posameznimi redkimi plastmi konglomerata, rjave do sive barve (IG1). Sledi sloj relativno stisljive gline s prodniki do vlažnega, močno zaglinjenega proda rjave barve (IG2), ki se pojavi v dveh nivojih, in sicer od sloja IG1 do globine največ 8 m v debelini približno 1,5 m, in od sloja IG3 do globine največ 16 m v debelini približno do 3 m. Sloj zelo dobro nosilne in malo stisljive plasti dobro graduiranega meljastega proda, tanjših plasti konglomerata ter zaglinjenega proda sive in rjave barve (IG3), se pojavi v dveh nivojih, in sicer med slojema IG2 in od globine 16 m naprej. Med izvedbo terenskih raziskav je bila v tleh, v vezljivih zemljinah, ugotovljena povišana stopnja vlage, podtalna voda v vplivnem območju objekta ni bila ugotovljena. Glede na podatke globljih vrtin in arhivske podatke iz bližnje okolice, se podtalna voda pojavlja na globini več kot 25 m od kote terena oz. na nadmorski višini približno 280 m n. v.

Območje nameravanega posega se nahaja na območju vodnega telesa podzemne vode Savska kotlina in Ljubljansko Barje (šifra vodnega telesa: 1001). Za savsko kotlino sta značilna dva vodonosnika. Po podatkih Agencije RS za okolje je bilo kemijsko stanje obravnavanega telesa podzemne vode med leti od 2013 do 2019 ocenjeno kot dobro. Od skupno 49 merilnih mest podzemne vode v Savski kotlini je bilo v letu 2018 glede vrednosti nitrata ustreznih 95% merilnih mest, vrednost metolaklora je bila presežena na enem merilnem mestu, in sicer v Podreči. Atrazin in desetil-atrazin sta prisotna le še v sledovih. Podzemna voda Savske kotline in Ljubljanskega barja je najbolj obremenjena s perfluorooktansulfonsko kislino (PFOS), ki je bila prisotna v 63% vzorcev, najvišje vrednosti pa so bile zaznane na merilnih mestih Trboje, Domžale, Dragočajna, Mercator V1, Mengeš in Hrastje. Prav tako je bila v podzemni vodi zaznana vrednost farmacevtskih pripravkov.

Smer toka podzemne vode na Ljubljanskem polju je od severozahoda proti jugovzhodu, to je od Broda skozi Kleče, Bežigrad, Tomačevo in Jarše. Podzemno vodo bogatijo vode reke Save, ponikanje potokov s Šišenskega hriba in infiltracija padavin. Globina do podzemne vode je odvisna od njene gladine in višine terena in se spreminja od Vižmarij do Zaloga in od obrobja Ljubljanskega polja proti reki Savi. Letni režim gladin podzemne vode v obdobju od leta 1974 do 1990 kaže na povprečno dokaj majhno letno nihanje. Nihanje gladine podzemne vode na lokaciji nameravanega posega je okoli 2 do 3 m.

Obravnavana lokacija se nahaja na širšem vodovarstvenem območju na podobmočju z milejšim vodovarstvenim režimom z oznako VVO III A. Vodovarstveno območje je določeno z Uredbo o vodovarstvenem območju za vodno telo vodonosnika Ljubljanskega polja (Uradni list RS, št. 43/15, 181/21 in 60/22). Podzemna voda na območju posega napaja črpališče pitne vode v Klečah, kjer se črpa pitna voda za potrebe mesta Ljubljana. Gradnja garažne stavbe, upravne in pisarniške stavbe, gostinske stavbe in parkirišča, se skladno s prilogo 3 Uredbe o vodovarstvenem območju za vodno telo vodonosnika Ljubljanskega polja uvršča med posege, za katere skladno z omenjeno Uredbo veljajo omejitve in prepovedi gradnje. Gradnja objektov se bo v celoti izvedla na vodovarstvenem območju z oznako VVO III A, kjer je gradnja upravne, pisarniške in gostinske stavbe dovoljena. Gradnja garažne stavbe je dovoljena, če so v postopku izdaje vodnega soglasja za gradnjo preverjeni vplivi na vodni režim in stanje vodnega telesa in je izdano vodno soglasje. Gradnja parkirišča je dovoljena, če so v postopku izdaje vodnega soglasja za gradnjo preverjeni vplivi na vodni režim in stanje vodnega telesa in je izdano vodno soglasje. Zagotoviti je treba tudi zajetje in čiščenje padavinske odpadne vode v skladu s predpisom, ki ureja emisije snovi pri odvajanju padavinske vode z javnih cest. Izkopi na gradbišču so dovoljeni, če se objekte ali naprave na podobmočju širšega VVO z milejšim vodovarstvenim režimom in podobmočju širšega VVO z milim vodovarstvenim režimom gradi nad srednjo gladino podzemne vode. Iztok ali iztočni objekt za odvajanje padavinske odpadne vode, če gre za posredno odvajanje v podzemne vode v skladu s predpisom, ki ureja emisijo snovi in toplote pri odvajanju odpadnih voda v vode in javno kanalizacijo, in je pred iztokom zagotovljena obdelava padavinske odpadne vode v lovilniku olj je dovoljen, če je dno ponikovalnice najmanj 1 m nad najvišjo gladino podzemne vode.

Na obravnavani lokaciji in v neposredni bližini ni površinskih vodotokov. Reka Ljubljanica teče približno 2,6 km jugovzhodno, reka Sava pa približno 2,7 km severovzhodno od lokacije nameravanega posega.

Tla na Ljubljanskem polju so avtomorfna, ker nastajajo pod vplivom vode, ki se neovirano preceja skozi talni profil v podtalje, in hidromorfna, ker nastajajo pod vplivom talne, površinske ali poplavne vode in so vsaj občasno mokra. Nameravani poseg je predviden na širšem območju urbaniziranih oz. pretežno pozidanih površin, kjer tla lahko uvrstimo med antropogena tla. Z vidika ugotavljanja potencialne kontaminacije zemljišča z nevarnimi snovmi skladno z Uredbo o mejnih, opozorilnih in kritičnih imisijskih vrednostih nevarnih snovi v tleh (Uradni list RS, št. 68/96, 41/04 – ZVO-1 in 44/22 – ZVO-2), Uredbo o merilih za ugotavljanje stopnje obremenjenosti okolja zaradi onesnaženosti tal z nevarnimi snovmi (Uradni list RS, št. 7/19 in 44/22 – ZVO-2), in z vidika ugotavljanja primernosti uporabe zemeljskega izkopa za vnos v tla po tehnološkem postopku R10 ob upoštevanju Uredbe o obremenjevanju tal z vnašanjem odpadkov (Uradni list RS, št. 34/08, 61/11 in 44/22 – ZVO-2), je bila opravljena kemijska analiza tal in izdelana Ocena kakovosti tal. Rezultati opravljenih analiz, upoštevajoč Uredbo o mejnih, opozorilnih in kritičnih imisijskih vrednostih nevarnih snovi v tleh so pokazali, da za nobenega od merjenih parametrov ni presežena kritična imisijska vrednost niti opozorilna niti mejna imisijska vrednost.

9.2.a Pričakovani vplivi v času gradnje in pogoji

V času gradnje se bodo izvajali posegi v tla z namenom odstranitve obstoječega umetnega nasipa in zemeljskega izkopa na območju novega objekta. Pogoji in ukrepi za ravnanje z zemeljskim izkopom in odpadki je podrobneje obrazloženo v poglavju Ravnanje z odpadki 9.3.

Vplivom izvajanja gradbenih in zemeljskih del na območju nameravanega posega bo izpostavljeno celotno območje gradbišča in tudi površine ob transportnih poteh, ki so povezane z izvajanjem gradbenih del. Zaradi vzpostavitve gradbišča v času gradnje obstaja tudi nevarnost onesnaženja tal z gorivi in mazalnimi olji ter drugimi materiali, ki nastajajo pri uporabi transportnih sredstev in gradbenih strojev. Večjo nevarnost onesnaženja tal med gradnjo lahko predstavlja nepravilno odlaganje in shranjevanje odpadkov, ki bodo nastajali na gradbišču, shranjevanje in uporaba nevarnih snovi na gradbišču ter zlasti izlitje olj ali goriva iz gradbene mehanizacije. Potencialni vir onesnaženja tal in posredno podzemnih voda predstavlja možnost izlitja olj ali maziv iz delovnih strojev in naprav, ki bodo delovali na lokaciji, vendar je verjetnost tovrstnega onesnaženja ob rednem vzdrževanju strojev in naprav zelo majhna, tveganje pa, ob upoštevanju ukrepov, obvladljivo. Na razmere v tleh in podzemni vodi lahko vpliva tudi oskrbovanje vozil in strojev z gorivi in olji, pri katerem se tekočine polivajo po tleh in pronicajo v tla in podzemno vodo. Zato je tovrstna opravila dopustno izvajati le na območju urejenih platojev. Do večjega onesnaženja bi lahko prišlo ob nekontroliranemu izlivu olja ali goriva. Možnost razlitja naftnih derivatov je mogoče preprečiti, morebitno razlitje pa omiliti z upoštevanjem omilitvenih ukrepov. Možnost izrednih dogodkov (nesreče, razlitja) je, ob ustrezni organizaciji gradbišča in ustreznih sanacijskih ukrepih v primeru nesreče, zelo majhna. Ob tem je pomembna hitrost reagiranja in izvajanje ukrepov, ki so predvideni za tovrstne izredne dogodke. Z dosedanjimi hidrogeološkimi raziskavami je bilo ugotovljeno, da je smer toka podzemne vode v generalni smeri proti jugovzhodu, kasneje proti vzhodu in pod območjem črpališča Hrastje. Za nameravani poseg je bila izdelana Analiza tveganja za onesnaženje vodnega telesa podzemne vode (št. 85/2-2021, Marbo okolje d.o.o., Finžgarjeva 1a, 4248 Lesce, v nadaljevanju: analiza tveganja), iz katere izhaja, da bi v isti smeri odtekalo tudi onesnaževalo, ki bi prispelo v podzemno vodo. Na razdalji 650 m od predvidenega mesta onesnaženja, bi bil polmer disperzijskega vala onesnaževala 109 m, na razdalji 1.500 m bi polmer znašal približno 191 m in na razdalji 5.000 m okoli 551 m. Pri modelnem izračunu relativne občutljivosti pri različnih scenarijih je upoštevano, da bi onesnaževalo potovalo v smeri vodnjakov vodarne Hrastje. Iz analize tveganja izhaja, da je ob upoštevanju v analizi tveganja določenih dodatnih omilitvenih ukrepov tveganje za onesnaženje vodnega telesa sprejemljivo.

Najvišja ocenjena kota podzemne vode na območju nameravanega posega je 281,5 m n. v. Za potrebe gradnje kletnih prostorov bo izveden izkop gradbene jame do relativne kote -12 m. S predvidenim posegom se ne posega v nivo podzemne vode niti ne vpliva na transmisivnost vodonosnika. Objekti bodo grajeni nad srednjo gladino podzemne vode. Z namenom preprečitve tveganja onesnaženja tal in varovanja podzemne vode je upravni organ v točki izreka V./2.1 tega dovoljenja določil dodatne pogoje glede organizacije gradbišča, ki se nanašajo predvsem na preprečevanje razlitja, izpiranja ali izluževanja goriv, motornih olj ali drugih pri delu potrebnih nevarnih kemikalij v tla, zemeljskih posegov v tla, brezhibnih in tehnično vzdrževanih gradbenih strojev, ravnanje z gradbenimi odpadki, ravnanje z morebitnimi nevarnimi odpadki ter sanacijskih ukrepov v primeru izrednih dogodkov. Upravni organ ocenjuje, da bodo ob upoštevanju vseh ukrepov emisije onesnaževal v tla in podzemne vode zanemarljive, vpliv pa bo začasen in reverzibilen. Vpliv posega na tla in podzemne vode v času gradnje in spremembo v celotni obremenitvi okolja ocenjuje kot nebistven.

9.2.b Pričakovani vplivi v času obratovanja in pogoji

Na lokaciji nameravanega posega je zasnovan mešan sistem kanalizacije. Ločen sistem je zasnovan le za odvodnjavanje dela Alešovčeve ceste, kjer je na odseku med cesto C4 in načrtovano Litostrojsko cesto izvedena meteorna kanalizacija, ki do obravnavanega območja ne sega. Komunalne odpadne vode se bodo odvajale v javno kanalizacijsko omrežje, ki se zaključi s Centralno čistilno napravo Ljubljana. Vsi kuhinjski odtoki se predhodno vodijo v lovilnik maščob, od tam pa v fekalno črpališče. Za praznjenje lovilnika maščob je predvidena črpalka. Odvodnjavanje vseh utrjenih prometnih površin bo urejeno z ustreznimi prečnimi in vzdolžnimi nagibi površin proti linijskim ali točkovnim požiralnikom in nadalje preko jaškov v ustrezni kanalizacijski sistem, povezan z usedalniki in lovilniki olj.

Spodnje kletne etaže bodo izvedene brez talnih odtokov in povezave s kanalizacijskim sistemom, kar bo omogočalo lovljenje požarnih vod, ki bi nastale pri gašenju požara v objektu. Požarne vode se bodo zadržale v kletni etaži, od koder jih bodo prečrpali gasilci in odpeljali na ustrezno obdelavo. Zunanje površine bodo omejene z dvignjenimi robniki in nagnjene proti vtoku v lovilnik olj z avtomatskim zapornim ventilom. S prečnimi padci zunanje ureditve bo zagotovljeno zadrževanje požarne vode.

Vsi prostori, v katerih bodo prisotne potencialno nevarne snovi (prostori za čistila, prostor z diesel agregatom, transformatorsko postajo), bodo izvedeni brez iztokov in bodo delovali kot lovilna skleda v primeru razlitja nevarnih snovi. S tem bo omogočen zajem nevarnih snovi in onemogočeno izlitje v tla ali v kanalizacijski sistem. Dieselski agregat bo vgrajen kot tipski produkt, vključno z dvoplaščnim rezervoarjem za gorivo. Dvoplaščni rezervoar za gorivo s prostornino 600 L bo vgrajen v podnožje agregata. Pretakanje iz avtocistern v rezervoar diesel agregata bo urejeno na pretakalnem mestu, ki bo zagotavljalo lovljenje ponesreči razlitih tekočin. Urejeno bo v obliki lovilne sklede brez odtoka v okolje. Upravni organ je z namenom preprečitve tveganja onesnaženja tal in podzemne vode v točki V./2.2 izreka tega dovoljenja določil dodatne pogoje. S tem bo zmanjšano tveganje onesnaženja tal in posredno podzemne vode z nevarnimi snovmi. Upravni organ ocenjuje, da bo vpliv posega na tla in kakovost in rabo podzemnih voda v času obratovanja nebistven.

9.3 Ravnaje z odpadki

V obstoječem stanju na lokaciji obravnavanega posega odpadki ne nastajajo. Na vzhodnem delu območja se nahaja večja količina večinoma že predelanih gradbenih in kosovnih odpadkov, ki jih je najemnik tega dela območja pred začetkom gradnje nameravanega posega dolžan odstraniti.

9.3.a Pričakovani vplivi v času gradnje in pogoji

V času gradnje bodo nastajali predvsem gradbeni odpadki iz skupine 17. Največ gradbenih odpadkov bo nastalo pri zemeljskih delih. Za potrebe kletnih etaž bo izveden izkop gradbene jame do relativne kote -12 m. Ocenjeno je, da bo v 1. fazi nastalo 134.328 m3 zemeljskega izkopa, v 2. fazi 107.811 m3 in v 3. fazi 91.210 m3. Pri gradnji bodo nastajali še nekateri drugi gradbeni odpadki, katerih vrste in količine bodo natančno opredeljene v načrtu gospodarjenja z gradbenimi odpadki. Pred pričetkom gradnje 3. faze v območju P3, se bo odstranilo tudi del teniških igrišč, pri čemer bo nastal gradbeni odpadek iz peska, t.i. opečni zdrob.

Na gradbišču je predvideno ločeno zbiranje gradbenih odpadkov po vrstah odpadkov in oddaja le-teh pooblaščenim zbiralcem ali izvajalcem obdelave teh odpadkov. Po potrebi se gradbene odpadke lahko začasno skladišči na gradbišču, predelava odpadkov s premično napravo ni dovoljena. V času zemeljskih izkopov je treba izvajati reden nadzor nad vrstami prisotnih odpadkov izkopu. V primeru, da se med izkopom naleti na sumljive odpadke (npr. zakopane posode z neznanimi tekočinami), je treba opraviti analizo in skladno z oceno odpadka, ki jo mora izvesti akreditirani in pooblaščeni izvajalec, predvideti nadaljnje ravnanje z njimi. Pri ravnanju z odpadki na gradbišču je treba upoštevati veljavne predpise, ki podrobno določajo ravnanje z gradbenimi odpadki (Uredba o ravnanju z gradbenimi odpadki, ki nastanejo pri gradbenih delih, Uradni list RS, št. 34/08 in 44/22 – ZVO-2), odpadki na splošno (Uredba o odpadkih, Uradni list RS, št. 77/22) in ravnanje s posebnimi vrstami odpadkov (npr. Uredba o ravnanju z embalažo in odpadno embalažo, Uradni list RS, št. 84/06, 106/06, 110/07, 67/11, 68/11 – popr., 18/14, 57/15, 103/15, 2/16 – popr., 35/17, 60/18, 68/18 in 84/18 – ZIURKOE in 54/21; Uredbo o odpadnih oljih, Uradni list RS, št. 24/12 in 44/22 – ZVO-2). Upravni organ je v točki V./3 izreka tega dovoljenja določil dodatne pogoje z vidika obremenjevanja tal z vnosom zemeljskega izkopa.

Določen del zemeljskega izkopa se po uporabil na gradbišču, kjer bo nastal. Ker je na območju mestoma potrjena prisotnost tujerodne invazivne rastlinske vrste japonski dresnik, se okuženega izkopa ne odvaža z lokacije posega temveč se ga uporabi pri zasipavanju globljih plasti terena okrog objektov. Zgornja meja zasipa naj bo vsaj 0,5 m pod končno koto terena. Upravni organ je z namenom preprečevanja širjenja in kaljenja tujerodnih invazivnih rastlinskih vrst na druga območja v točki V./3 izreka tega dovoljenja določil dodatni pogoj z vidika ravnanja s tovrstnimi odpadki. Na podlagi navedenega upravni organ ocenjuje, da bo vpliv posega na obremenjevanje okolja z odpadki v času gradnje nebistven zaradi izvedbe omilitvenih ukrepov. Celotni vpliv posega na okolje oz. sprememba v celotni obremenitvi okolja zaradi gradnje nameravanega posega je ocenjen kot nebistven zaradi izvedbe omilitvenih ukrepov.

9.4 Varstvo pred hrupom

Nameravani poseg je predviden v enoti urejanja prostora ŠI-368, namenjeni gospodarski coni (raba IG). Večina stanovanjskih območij, ki so izpostavljena nameravanemu posegu je razvrščena v III. stopnjo varstva pred hrupom. V širši okolici nameravanega posega med železniško progo št. 20 ter Litostrojsko cesto in Drenikovo ulico, so v II. stopnjo varstva pred hrupom in potencialno II. stopnjo razvrščene enote urejanja prostora z opredeljeno SS namensko rabo. Glede na določila tretjega odstavka 4. člena Uredbe o mejnih vrednostih kazalcev hrupa (Uradni list RS, št. 43/18, 59/19 in 44/22 – ZVO-2; v nadaljevanju Uredba o hrupu), je možno II. stopnjo opredeliti le na območjih, kjer so doseženi kriteriji za II. stopnjo varstva pred hrupom. Ker je glavna železniška proga št. 20 Ljubljana – Jesenice – d.m. na tem območju prevladujoči vir hrupa že v obstoječem stanju, tudi na širšem območju veljajo pogoji za III. stopnjo varstva pred hrupom.

Glavni obstoječi in prevladujoči vir hrupa na širšem območju obravnavane lokacije je železniški promet, lokalni cestni promet po Goriški, Magistrovi in Ulici Alme Sodnik, proizvodna in obrtna dejavnost le v manjši meri prispevajo k celotni obremenitvi s hrupom. V obstoječem stanju je obremenitev s hrupom zaradi železniškega prometa velika in povzroča čezmerno obremenitev pri večini stavb z varovanimi prostori ob Goriški, Alešovčevi, Kebetovi, Obirski, Runkovi in Smrekarjevi ulici, ki so neposredno izpostavljene hrupu prometa po železniški progi, pri čemer je obremenitev s hrupom najbolj problematična v nočnem času. Obstoječa obremenjenost s hrupom je bila določena z modelnim izračunom. Pri najbolj izpostavljenih stavbah obremenitev s hrupom presega mejno vrednost kazalca nočnega hrupa za linijski vir tudi do 13 dB, mejna vrednost kazalca celodnevnega hrupa pa je presežena do 10 dB. V dnevnem obdobju je mejna vrednost za linijski vir hrupa presežena do 2 dB, v večernem do 8 dB. Pri najbolj izpostavljenih stavbah sta zaradi železniškega prometa v nočnem in celodnevnem obdobju preseženi tudi mejni vrednosti za celotno obremenitev s hrupom, v nočnem obdobju do 9 dB, v celodnevnem obdobju do 6 dB.

V obstoječem stanju obremenitev s hrupom zaradi cestnega prometa povzroča čezmerno obremenitev le pri stavbah z varovanimi prostori, ki ležijo neposredno ob cestnem omrežju. Ocenjeno preseganje mejnih vrednosti za hrup v večernem in nočnem obdobju je do 2 dB, medtem ko v dnevnem obdobju preseganje mejne vrednosti ni ocenjeno. Mejni vrednosti za celotno obremenitev s hrupom zaradi obratovanja cestnega omrežja niso presežene. Hrup cestnega prometa je v primerjavi s hrupom železniškega prometa na območju nameravanega posega občutno manjši.

9.4.a Pričakovani vplivi v času gradnje in pogoji

Nameravani poseg se nahaja na proizvodnem območju, v oddaljenosti več kot 70 m od bližnje stanovanjske pozidave. Med gradnjo se bo obremenitev s hrupom povečala v okolici gradbišča in ob transportnih poteh zaradi transporta materiala za potrebe gradnje. Obremenitev s hrupom bo največja v času intenzivnih zemeljskih del, t.j. izkop in varovanje gradbene jame. Gradbeni posegi na območju gradnje bodo pripravljalna zemeljska dela, izkop gradbene jame (izkop, varovanje gradben jame, pilotiranje, sidranje), gradnja podzemnih in nadzemnih delov novogradenj, transport gradbenega materiala na in z območja posega, obratovanje delovnih naprav na gradbišču in delovanje gradbenih in transportnih sredstev na območju gradbišča. Po terminskem planu se čas intenzivne gradnje posameznih faz ne bo prekrival. 1. faza gradnje bo predvidoma trajala 598 delovnih dni, 2. faza 520 delovnih dni in 3. faza 520 delovnih dni. Zemeljska dela in odvoz zemeljskega izkopa se bodo izvajala šest dni na teden, od ponedeljka do petka v dnevnem času med 6. in 19. uro in ob sobotah med 6. in 16. uro. Dela, ki ne zahtevajo uporabe težke gradbene mehanizacije in ne vplivajo na povečanje obremenitve s prašenjem (npr. obrtniška dela in montaža opreme in inštalacij v notranjosti objekta), se bodo občasno izvajala tudi v ostalih obdobjih dneva. Meji gradbenega posega 1. faze gradnje bo najbližja stanovanjska stavba na Kebetovi ulici 42, meji gradbenega posega 2. in 3. faze pa stavba na Kebetovi ulici 21.

Za oceno vpliva hrupa nameravanega posega na okolje v času gradnje je bil narejen modelni izračun. Zvočna moč gradbišča kot ploskovnega vira hrupa je bila določena na podlagi vrste gradbenih del, podatkov o zvočni moči predvidene gradbene mehanizacije ter predvidenega časa obratovanja. Pri oceni skupne zvočne moči je upoštevano, da obratujejo stroji na gradbišču s polno močjo praviloma 75% delovnega časa, upoštevana pa je 12 urna gradnja v dnevnem in 1 urna gradnja v večernem obdobju. Ocenjena maksimalna zvočna moč LW izvedbe gradbene jame dosega pri hkratnem obratovanju vseh zgoraj navedenih del v dnevnem obdobju 114,5 dB(A), v večernem 108,5 dB(A), ostala gradbena dela ureditve v okolici gradbene jame ter pri konstrukcijskih delih pa bodo povzročala manjšo emisijo (LW v dnevnem obdobju 100 dB(A), v večernem 94 dB(A)). V celotnem obdobju intenzivnih gradbenih del, ki bodo predvidoma trajala 208 dni, je povprečna emisija hrupa gradbišča ocenjena na 111 dB v dnevnem in 105 dB v večernem obdobju. Pri oceni je bil upoštevan tudi dodatni promet po dovoznih cestah in gradbišču. Največja pričakovana dnevna prometna obremenitev cestnega omrežja z gradbiščnim transportom se pričakuje v času zemeljskih del, ki bo po oceni trajala pri vsaki fazi 6 mesecev. V času intenzivne gradnje je ocenjeno število gradbiščnih prevozov, in sicer v 1. fazi 172 prevozov na dan, v 2. fazi 138 prevozov na dan in v 3. fazi 117 prevozov na dan.

Neposredna obremenitev zaradi obratovanja gradbišča je bila določena pri vseh stavbah z varovanimi prostori, ki se nahajajo v bližini gradbišča (29 računskih mest). Modelni izračun pokaže, da je ocenjena neposredna obremenitev s hrupom v času gradnje naslednja:

* 1. faza: med gradnjo bo obremenitev s hrupom na letnem povprečju dosega v dnevnem obdobju do največ 55 dB, v večernem do največ 49 dB, v celodnevnem obdobju do največ 53 dB. Največja obremenitev s hrupom je ocenjena pri stavbi Runkova ulica 1. Na letnem povprečju mejna vrednost ne bo presežena pri nobeni stavbi, prav tako ne bo pri nobeni stavbi z varovanimi prostori presežena mejna vrednost konična raven hrupa za gradbišče;
* 2. faza: med gradnjo bo obremenitev s hrupom na letnem povprečju dosegala v dnevnem obdobju do največ 57 dB, v večernem do največ 51 dB in v celodnevnem obdobju do največ55 dB. Največja obremenitev s hrupom v času gradnje je ocenjena pri stavbi Kebetova ulica 21. Na letnem povprečju mejna vrednost ne bo presežena pri nobeni stavbi, prav tako ne bo pri nobeni stavbi z varovanimi prostori presežena mejna vrednost konična raven hrupa za gradbišče;
* 3. faza: med gradnjo bo obremenitev s hrupom na letnem povprečju dosegala v dnevnem obdobju do največ 57 dB, v večernem do največ51 dB in v celodnevnem obdobju do največ 55 dB. Največja obremenitev s hrupom v času gradnje je ocenjena pri stavbi Kebetova ulica 21. Na letnem povprečju mejna vrednost ne bo presežena pri nobeni stavbi, prav tako ne bo pri nobeni stavbi z varovanimi prostori presežena mejna vrednost konična raven hrupa za gradbišče.

Glede na ocenjeno celotno obremenitev s hrupom v obstoječem stanju zaradi lokalnega cestnega in železniškega prometa in glede na pričakovano dodatno obremenitev okolja v času gradnje je upravni organ v točki V./4 izreka tega dovoljenja določil dodatne pogoje, s katerimi je bila za nameravani poseg dokazana skladnost z mejnimi vrednostmi hrupa iz Uredbe o hrupu in s tem v celoti sledil ukrepom Strokovne ocene obremenitve s hrupom med gradnjo in med obratovanjem (EPI spektrum d.o.o., Strossmayerjeva ulica 11, 2000 Maribor, PR-2021-034, marec 2022, dopolnjeno v septembru 2022). Upravni organ ocenjuje, da bodo vplivi nameravanega posega na emisije hrupa, ob izvajanju vseh predvidenih zaščitnih ukrepov v času gradnje, nebistveni zaradi izvedbe omilitvenih ukrepov.

9.5 Monitoring

Upravni organ je v točki VII. izreka tega dovoljenja določil izvajanje lastnega ocenjevanja hrupa za gradbišče, ki je vir hrupa in prve meritve za novo predvideno transformatorsko postajo.

Upravni organ namreč ugotavlja, da je treba za obratovanje gradbišča, ki je vir hrupa, v skladu s 6. točko prvega odstavka 11. člena Uredbe o hrupu zagotoviti izvajanje lastnega ocenjevanja hrupa v skladu s predpisom, ki ureja prvo ocenjevanje in obratovalni monitoring za vire hrupa ter o pogojih za njegovo izvajanje z ocenjevanjem kazalcev hrupa L(dan), L(večer), L(noč), L(dvn) in oceno kazalcev hrupa L(eq), L(1) in L(99). Natančneje ocenjevanje hrupa določa Pravilnik o prvih meritvah in obratovalnem monitoringu za vire hrupa ter o pogojih za njegovo izvajanje (Uradni list RS, št. 105/08 in 44/22 – ZVO-2).

Prav tako je treba v skladu s 17. členom Uredbe o elektromagnetnem sevanju v naravnem in življenjskem okolju (Uradni list RS, št. 70/96, 41/04 – ZVO-1 in 44/22 – ZVO-2) pri novem ali rekonstruiranem objektu ali napravi, ki je vir sevanja, zagotoviti prve meritve tistih veličin elektromagnetnega polja kot posledice obremenitve območja zaradi sevanja iz vira, za katere so z navedeno uredbo določene mejne vrednosti. Te se izvedejo v skladu s Pravilnikom o prvih meritvah in obratovalnem monitoringu za vire elektromagnetnega sevanja ter o pogojih za njegovo izvajanje (Uradni list RS, št. 70/96, 41/04 – ZVO-1, 17/11 – ZTZPUS-1 in 44/22 – ZVO-2).

1. Upravni organ je v skladu z določbami 55. člena GZ zagotovil javni vpogled v zahtevo za izdajo gradbenega dovoljenja in dokumentacijo, ki se nanaša na predmet izdaje gradbenega dovoljenja ter omogočil dajanje mnenj in pripomb v roku 30 dni od dneva javne objave na spletnih straneh e-uprave. Javno naznanilo št. 35105-25/2022-36 z dne 22. 12. 2022 je bilo objavljeno na spletnih straneh e-uprave od 23. 12. 2022 do 23. 1. 2023, celotna dokumentacija (javno naznanilo, zahteva za izdajo gradbenega dovoljenja, DGD, PVO in mnenja) pa na spletnih straneh MOP od 23. 12. 2022 dalje. Javno naznanilo, ki vsebuje tudi vabilo k priglasitvi udeležbe v postopek, je investitor v skladu s tretjim odstavkom 37. člena GZ objavil tudi na zemljišču na katerem je predvidena obravnavana gradnja. Iz spisne dokumentacije izhaja, da v določenem roku ni bilo podanih nobenih mnenj ali pripomb javnosti v zvezi z obravnavano gradnjo, prav tako upravni organ v danem roku, na podlagi poziva iz javnega naznanila, ni prejel nobene zahteve za udeležbo v tem upravnem postopku. Upravni organ na podlagi predložene dokumentacije tudi ugotavlja, da v predmetni zadevi ni oseb, ki izpolnjujejo pogoje za stranskega udeleženca iz 2. odstavka 36. člena GZ in bi jih moral upravni organ seznaniti s postopkom in povabiti k udeležbi z osebno vročitvijo (prvi odstavek 37. člena GZ).
2. Glede na zgoraj navedeno upravni organ ugotavlja, da je bilo na podlagi predložene dokumentacije in listin dejansko in pravno stanje predmetne zadeve popolno ugotovljeno, zato je bilo v skladu z določili GZ in ZVO-1 ter ob upoštevanju določil Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 – ZIUOPDVE in 3/22 – ZDeb) odločeno, kot je navedeno v izreku tega dovoljenja.
3. V skladu s prvim odstavkom 59. člena GZ-1 to gradbeno dovoljenje preneha veljati, če investitor ne prijavi začetka gradnje in ne začne z gradnjo v petih letih od njegove pravnomočnosti (VIII. točka izreka tega dovoljenja).
4. Posebni stroški v postopku niso nastali in niso bili zaznamovani, zato je upravni organ skladno s petim odstavkom 213. člena ZUP, ki mu nalaga, da v izreku odločbe odloči tudi o tem, ali so nastali stroški postopka, o stroških postopka odločil, kot izhaja iz X. točke izreka tega dovoljenja.
5. Upravna taksa po tarifnih številkah 1 in 40 Zakona o upravnih taksah (Uradni list RS, št. 106/10 – uradno prečiščeno besedilo, 14/15 – ZUUJFO, 84/15 – ZZelP-J, 32/16, 30/18 – ZKZaš in 189/20 – ZFRO) je bila odmerjena s plačilnim nalogom št. 35105-25/2022-2550/44 z dne 7. 3. 2023 in plačana dne 22. 3. 2023.
6. V nadaljevanju upravni organ opozarja še na naslednje obveznosti investitorja v zvezi z gradnjo, ki niso predmet tega dovoljenja, so pa predpisane v GZ-1:
* v skladu z določbami 73. člena GZ-1 zagotoviti izdelavo projektne dokumentacije za izvedbo gradnje,
* v skladu z določbami prvega odstavka 74. člena GZ-1 imenovati nadzornika ter v skladu z določbami 75. člena GZ-1 zagotoviti zakoličenje objekta,
* po pravnomočnosti gradbenega dovoljenja, na lastno odgovornost pa tudi po dokončnosti gradbenega dovoljenja, v skladu z določbami 5. in 76. člena GZ-1 prijaviti začetek gradnje,
* v skladu z določbami 80. člena GZ-1 po dokončanju gradnje pri Ministrstvu za naravne vire in prostor vložiti zahtevo za izdajo uporabnega dovoljenja.

**POUK O PRAVNEM SREDSTVU: Zoper to odločbo ni pritožbe, pač pa je dovoljen upravni spor z vložitvijo tožbe na Upravno sodišče Republike Slovenije v roku 30 dni od vročitve odločbe. Tožbo se vloži neposredno pri pristojnem sodišču ali pošlje po pošti.**

|  |  |
| --- | --- |
|  | Sandi RutarVodja Sektorja za dovoljenja |

Postopek vodili:

|  |  |
| --- | --- |
| Varja Majcen Ljubič, univ.dipl.prav.Sekretarka |  |

|  |  |
| --- | --- |
| Mateja Zupan, univ. dipl. kem.Višja svetovalka III |  |